แม่-ลูก SST แรงจากกองทุนอสังหา
หนังสือพิมพ์โพสต์ทูเดย์ ลึก กว้าง ไกล ได้ประเด็นแซ่ด ฉบับวันพฤหัสบดีที่ 10 มิ.ย. 2553
10 มิ.ย. 2553

หนังสือพิมพ์โพสต์ทูเดย์ ลึก กว้าง ไกล ได้ประเด็นแซ่ด ฉบับวันพฤหัสบดีที่ 10 มิ.ย. 2553
...ตลาดหุ้นไทยขยับปิดบวกเล็กน้อย 764.21 จุด เพิ่มขึ้น 6.80 จุด มูลค่าซื้อขาย 15,799 ล้านบาท .... ต่างชาติซื้อเล็กน้อย 75 ล้านบาท
...ส่วนหนึ่งที่ดัชนีฟื้นตัวได้จากอานิสงส์ดาวโจนส์ล่วงหน้า รวมทั้งหุ้นจีนบวกร้อนแรง 2.78% ได้ตัวเลขส่งออกเดือน พ.ค. โต 50% เทียบช่วงเดียวกันปีก่อน กลายเป็นตัวช่วยให้เศรษฐกิจโลกฟื้น แม้ยุโรปยังเผชิญปัญหาวิกฤตการเงิน หรือสหรัฐจะค่อยๆ ฟื้นตัวก็ตาม
...หุ้นแบงก์ซีไอเอ็มบี ไทย (CIMBT) มาแรง จ่อทะลุ 4 บาท รอแบงก์แม่จากมาเลเซียเข้ามาซื้อขายในตลาดไทยแห่งที่สอง (ดูโอลิสติง)
...แม่-ลูก ทรัพย์ศรีไทย (SST) แรงได้ใจ รับข่าวบอร์ดมีมติขายทรัพย์สิน 630 ล้านบาท ตั้งกองทุนอสังหาริมทรัพย์ และอนุมัติโครงการร่วมลงทุนของนายจ้าง-ลูกจ้าง หรืออีจิ๊ป เข้ามาช่วยซื้อหุ้นนานถึง 2 ปี 
...บริษัท สหพัฒนพิบูลย์ ขนบริษัทลูกในกลุ่ม 14 บริษัท มาให้นักวิเคราะห์ นักลงทุน ล้วงลึกข้อมูลถึงที่ ในรูปแบบการเสวนากับผู้บริหารทั้ง 14 บริษัท อยากรู้แนวคิดการทำธุรกิจ โอกาสการเติบโต ไม่ควรพลาดวันที่ 2 ก.ค.นี้ ที่โถงทางเข้า Plenary Hall ศูนย์การประชุมแห่งชาติสิริกิติ์ 
...บล.เคจีไอ (KGI) ผู้นำ DW เปิดจอง ตัวที่ 6 PTTE13CB อ้างอิงหุ้น PTTEP และตัวที่ 7 KBAN13CB อ้างอิงหุ้น KBANK ระหว่าง 7-24 มิ.ย.นี้ มี บล.ฟาร์อีสท์ เป็นผู้จัดจำหน่าย สนใจติดต่อ 02-648-1111 หรือ 02-658-8921-27 โอกาสดีๆ แบบนี้พลาดไม่ได้
...นักลงทุนโปรดทราบ!!! ก.ล.ต.สั่งเพิกถอนบริษัท WSD Financial (NZ) จากผู้ประกอบการธุรกิจสัญญาซื้อขายล่วงหน้ากับผู้ลงทุนสถาบัน ตั้งแต่ 8 มิ.ย.นี้ โทษฐานร่วมขบวนการชักชวนรายย่อยลงทุนสัญญาซื้อขายล่วงหน้า ทำนักลงทุนเข้าใจผิดว่าบริษัทได้รับอนุญาตจาก ก.ล.ต.